આંબેડકર જયંતિના આ પર્વે એટલું ચોકકસથી કહીશ કે આંબેડકરજીને વાંચો, આંબેડકરજી વિષે નહીં. તેમના વિચારોની અપૂરતી સમજ કેળવી તેમના વિષે લખાણો અને ભાષણો કરીને આ દેશ આંબેડકરજીની બૌધ્ધિક સંપદાનો લાભ મેળવવામાં હજુ વંચિત જ રહ્યો છે. રાષ્ટ્રને લગતા મોટાભાગના મહત્વપૂર્ણ વિષયો ઉપરના આંબેડકરજીના વિસ્તૃત લખાણો અને ભાષણો એ ભારતના ભવિષ્યને સોનેરી દિશા સૂચવી શકશે. આંબેડકરજી એ તાર્કિકતાનો પર્યાય છે. કુતર્કની હાજરીમાં જ આંબેડકરજીની ગેરહાજરી હોય, તે સિવાય રાષ્ટ્રહિતને સ્પર્શતી દરેક બાબતમાં આંબેડકરજીની હાજરી સાહજિક છે.